พอดีประจำเดือนมาน้อยมากค่ะ แต่เป็นสีน้ำตาลค่ะ เป็นก้อนๆ แบบนี้จะเสี่ยงเป็นอะไรไหมค่ะ
สวัสดีค่ะ หากเลือดที่ออกอยู่ในช่วงวันที่ที่ประจำเดือนควรจะมา ก็น่าจะเป็นประจำเดือนได้ ส่วนการที่มีปริมาณน้อย อาจเกิดจากสาเหตุต่างๆ เช่น การมีความเครียด ทำงานหนัก ออกกำลังกายมากไป อดอาหาร มีน้ำหนักลด มีภาวะโลหิตจาง มีภาวะไทรอยด์ฮอร์โมนผิดปกติ หรือเป็นผลจากการใช้ฮอร์โมนคุมกำเนิดอยู่ เป็นต้น แนะนำให้สังเกตประจำเดือนในรอบต่อๆ ไปก่อน ว่าจะมาเป็นปกติหรือไม่ หากยังคงมีปริมาณน้อยมาก โดยที่ไม่ได้เกิดจากการใช้ยาใดๆ ก็ควรไปพบแพทย์เพื่อหาสาเหตุค่ะแต่หากเลือดที่ออก ไม่ได้อยู่ในช่วงวันที่ที่ประจำเดือนควรจะมา ก็อาจไม่ใช่ประจำเดือน เช่น เป็นเลือดออกช่วงไข่ตก เป็นเลือดล้างหน้าเด็ก เลือดจากผลข้างเคียงของการใช้ยาฮอร์โมนต่างๆ มีโรคของมดลูก เป็นต้น ดังนั้น หากไม่ใช่ช่วงวันที่ที่ประจำเดือนจะมา และที่ผ่านมา ได้มีเพศสัมพันธ์ อาจลองตรวจหาการตั้งครรภ์ดูก่อน หากตรวจไม่พบ และยังคงมีเลือดออกผิดปกติมาอีกเรื่อยๆ ก็ควรไปพบแพทย์เพื่อหาสาเหตุค่ะ